សហរដ្ឋអាមេរិកស្នើកម្ពុជាស្វែងរកដំណោះស្រាយសន្តិវិធីដើម្បីផ្សះផ្សារជាតិ
«យើងអំពាវនាវដល់សមាជិកអាស៊ានឱ្យគោរពតាមកាតព្វកិច្ចរបស់ពួកគេក្រោមច្បាប់អន្តរជាតិនិងគោរពគោលការណ៍មិនបញ្ជូនជនភៀសខ្លួនមកប្រទេសដើមវិញបើបុគ្គលនោះអាចប្រឈមនឹងការកាត់ទោសឬរងទារុណកម្មបើត្រឡប់មកវិញ‍»។
វ៉ាស៊ីនតោន — សហរដ្ឋអាមេរិកសម្តែងការព្រួយបារម្ភចំពោះការកើនឡើងនូវការចាប់ខ្លួន និងការយាយីរំខានដល់សមាជិកនៃគណបក្សប្រឆាំង ហើយបានទទូចឱ្យអ្នកនយោបាយកម្ពុជារៀបចំដំណើរការផ្សះផ្សារជាតិដោយសន្តិវិធី ដោយមានការចូលរួមគ្រប់ភាគីដើម្បីស្តារលទ្ធិប្រជាធិបតេយ្យពហុបក្សពិតប្រាកដឡើងវិញ។ អត្ថាធិប្បាយនេះធ្វើឡើង ស្របពេលដែលក្រុមមេដឹកនាំគណបក្សប្រឆាំងដែលដឹកនាំដោយលោកសម រង្ស៊ី ប្រធានស្តីទីគណបក្សសង្គ្រោះជាតិ កំពុងតែស្វែងរកវិធីវិលចូលមាតុភូមិវិញ នៅថ្ងៃទី៩ ខែវិច្ឆិកានេះហើយអាជ្ញាធរកម្ពុជាបានចាប់ខ្លួនអតីតអ្នកគាំទ្រគណបក្សសង្គ្រោះជាតិជាបន្តបន្ទាប់ និងគំរាមចាប់ដាក់ពន្ធនាគារអ្នកដែលចេញមកស្វាគមន៍។ លោកស្រីអេមីលី ហ្ស៊ីប៊ឺក (Emily Zeeberg) អ្នកនាំពាក្យស្តីទីនៃស្ថានទូតសហរដ្ឋអាមេរិកប្រចាំនៅកម្ពុជា បានបញ្ជាក់ នៅក្នុងសារឆ្លើយតបនឹងវីអូអេថា៖ «យើងព្រួយបារម្ភយ៉ាងខ្លាំងចំពោះកំណើនការចាប់ខ្លួនជាបន្តបន្ទាប់នាពេលថ្មីៗនេះ ការយាយីរំខាន និងការបំភិតបំភ័យសមាជិកនៃគណបក្សនយោបាយប្រឆាំងនៅកម្ពុជា និងការខិតខំប្រឹងប្រែងរារាំងពលរដ្ឋកម្ពុជា មិនឱ្យវិលត្រឡប់មកចូលរួមដំណើរការនយោបាយដោយសន្តិវិធី”។ ចាប់តាំងពីដើមឆ្នាំ២០១៩មក មានអតីតសកម្មជនគណបក្សសង្គ្រោះជាតិជាង៥០នាក់ ត្រូវបានចាប់ខ្លួនដាក់ពន្ធនាគារ ដោយហេតុផលនយោបាយ។ អាជ្ញាធរកម្ពុជាបានរឹតបន្តឹងសន្តិសុខនៅទូទាំងប្រទេស ជាពិសេសនៅតាមបណ្តោយព្រំដែនខ្មែរថៃ ដោយសារតែគណបក្សប្រឆាំងអះអាងថា មានពលករខ្មែរដែលធ្វើការនៅប្រទេសថៃជាច្រើនម៉ឺននាក់នឹងចូលរួមដំណើរវិលត្រឡប់ទៅប្រទេសកម្ពុជាវិញ។ រដ្ឋាភិបាលកម្ពុជាក៏ស្នើឱ្យបណ្តាប្រទេសអាស៊ានចាប់ខ្លួនថ្នាក់ដឹកនាំគណបក្សប្រឆាំងចំនួន៩នាក់ ក្នុងនោះមានលោកសម រង្ស៊ី លោកស្រីមូរ សុខហួរ និងលោកអេង ឆៃអ៊ាង ជាដើម ដោយសារតែរងការចោទប្រកាន់ថារៀបចំផែនការផ្តួលរំលំរដ្ឋាភិបាលរបស់លោកនាយករដ្ឋមន្ត្រីហ៊ុន សែន។ លោកស្រី អេមីលី ហ្ស៊ីប៊ឺក បានបន្ថែមថា៖ «យើងអំពាវនាវដល់សមាជិកអាស៊ានឱ្យគោរពតាមកាតព្វកិច្ចរបស់ពួកគេក្រោមច្បាប់អន្តរជាតិនិងគោរពគោលការណ៍មិនបញ្ជូនជនភៀសខ្លួនមកប្រទេសដើមវិញបើបុគ្គលនោះអាចប្រឈមនឹងការកាត់ទោសឬរងទារុណកម្មបើត្រឡប់មកវិញ‍»។ យ៉ាងហោចណាស់មានពលរដ្ឋខ្មែរអាមេរិកាំងជិត២០០នាក់ បានស្ម័គ្រចិត្តវិលទៅប្រទេសកម្ពុជាវិញតាមការអំពាវនាវរបស់លោកសមរង្ស៊ីផងដែរ៕